Žodis **kalvarija** bendrinis, atėjęs į lietuvių kalbą per lenkų k. *kalwarja* iš lotynų k.*calvaria*.  „Lietuvių kalbos žodyne“ (t. 5, Vilnius, 1959, p. 165) apibūdintas kaip bažnytinis terminas reikšme „kryžiaus kelių stotis“, pvz.,*Vilniaus gražesnės****kalvarijos***.

 Kalbant apie tam tikros vietos kryžiaus kelių stotis sudaromi tiesioginės reikšmės pavadinimai – *Beržoro****kalvarijos****, Mosėdžio****kalvarijos***.

 Didžiąja raide rašomi geografiniai vardai (jeigu dvižodžiai – abu žodžiai), pvz.: **Kalvarija** (Kalvarijos saviv.), **Žemaičių Kalvarijos** kaimas (Plungės r. saviv.), **Kalvarijos** (Vilniaus m. dalis, buvusio Vilniaus priemiesčio pavadinimas).

 O kaip su tradicinėmis giesmėmis? Jos vadintinos **kalvarijų kalnais** – abu žodžiai mažąja, nes abu jie yra bendriniai. Kadangi šios giesmės daugiausia giedamos Žemaitijos regione, visas pavadinimas – **žemaičių kalvarijų kalnai.**Žinoma, jei kalbama apie šventinį renginį, kur giedamos šios giesmės, ne klaida pirmą žodį rašyti ir didžiąja raide.

 (Šaltinis: Valstybinės lietuvių kalbos komisijos tinklalapio [www.vlkk.lt](http://www.vlkk.lt/) konsultacijų bankas)